## Naputak za provođenje postupka homologacije vozila

### NN 15/2002 (15.2.2002.), Naputak za provođenje postupka homologacije vozila

# DRŽAVNI ZAVOD ZA NORMIZACIJU I MJERITELJSTVO

373

Na temelju članka 17. Zakona o normizaciji (»Narodne novine« broj 55/96)
ravnatelj Državnog zavoda za normizaciju i mjeriteljstvo donosi

## NAPUTAK

### za provoĐenje postupka homologacije vozila

1. Ovim naputkom uređuje se provođenje postupka homologacije cestovnih
motornih i priključnih vozila (u daljnjem tekstu: »vozila«) te oblik i sadržaj
odgovarajućih obrazaca.

2. Zahtjev za provedbu postupka homologacije tipa vozila podnosi Državnom
zavodu za normizaciju i mjeriteljstvo (u daljnjem tekstu: »Zavod«) dobavljač (u
daljnjem tekstu: »podnositelj zahtjeva«) na obrascu br. 1. koji je tiskan uz
ovaj naputak i čini njegov sastavni dio.

Zahtjev iz ove točke može podnijeti i inozemni proizvođač.

Uz zahtjev se prilaže:

– izvornik ili ovjerena kopija ugovora koji je podnositelj zahtjeva
sklopio s proizvođačem vozila s prijevodom na hrvatski jezik ili izvornik
potvrde proizvođača vozila da postoji takav ugovor

– ovlaštenje za poduzimanje radnji u postupku homologacije u Republici
Hrvatskoj izdano od proizvođača

- dokaz o plaćenoj naknadi za provođenje postupka homologacije.

3. Zavod podnositelju zahtjeva dostavlja odgovarajući obrazac s
potrebnim tehničkim podacima o vozilu, upućuje podnositelja zahtjeva na
odgovarajuću ovlaštenu pravnu osobu te o tome obavještava tu ovlaštenu pravnu
osobu.

Podnositelj zahtjeva ovlaštenoj pravnoj osobi doprema vozilo uzorak i
dostavlja ovu dokumentaciju:

– popunjen obrazac o tehničkim
podacima vozila sa potrebnim prilozima

– proizvođačevu dokumentaciju
o vozilu kojom se dokazuje vjerodostojnost podataka navedenih u obrascu o tehničkim
podacima vozila

– pojedinačna homologacijska
odobrenja kao proizvođačev dokaz o udovoljavanju opreme i dijelova vozila
propisanim uvjetima

– potvrdu o sukladnosti
vozila sa zahtjevima propisa kojim je utvrđena obveza potvrđivanja proizvoda
koji prouzrokuju radiofrekvencijske smetnje te o uvjetima koje moraju
zadovoljiti osobe ovlaštene za potvrđivanje tih proizvoda.

4. Ovlaštena pravna osoba
obavlja pregled dokumentacije i vozila iz točke 3. ovog naputka.

Ako je zahtjev podnesen za više
varijanti ili izvedbi jednog tipa vozila s većim međusobnim razlikama, ovlaštena
pravna osoba može zatražiti od podnositelja zahtjeva odgovarajuća dodatna
vozila uzorke za pregled.

Ako je dokumentacija iz točke 3. ovog naputka na stranom jeziku, ovlaštena
pravna osoba može zahtijevati dostavu ovjerenog prijevoda na hrvatski jezik.

Pregledom dokumentacije i vozila iz točke 3. ovog naputka ovlaštena
pravna osoba utvrđuje sukladnost vozila uzorka priloženoj dokumentaciji te
izdaje izvještaj o zadovoljavanju propisanih uvjeta.

Ovlaštena pravna osoba dostavlja Zavodu izvještaj iz ove točke i kopiju
popunjenog obrasca o tehničkim podacima vozila iz točke 3. ovog naputka.

5. Zavod temeljem izvještaja
o zadovoljavanju propisanih uvjeta iz točke 4. ovog naputka izdaje potvrdu o
sukladnosti tipa vozila ako tip vozila zadovoljava propisane uvjete.

6. Dobavljač koji je
posjednik potvrde o sukladnosti tipa vozila (u daljnjem tekstu: »posjednik
potvrde«), izdaje izjavu o sukladnosti vozila kojom se korisniku jamči
sukladnost vozila s tipom vozila homologiranim u Republici Hrvatskoj. Jedan
primjerak navedene izjave ostaje posjedniku potvrde.

Izjavu o sukladnosti vozila
iz ove točke potpisuje odgovorna osoba posjednika potvrde o sukladnosti tipa
vozila.

Posjednik potvrde, podatke o
izdanim izjavama o sukladnosti vozila koje moraju biti brojčano označene, mjesečno
dostavlja Zavodu.

7. Ako je za tip vozila
proveden jedinstveni postupak homologacije tipa vozila predviđen za zemlje
Europske unije (u dalj­njem tekstu: »jedinstvena europska homologacija«),
podnositelj zahtjeva dostavlja Zavodu kopiju izvornog dokumenta o jedin­stve­noj
europskoj homologaciji vozila umjesto proizvođačeve teh­ničke dokumentacije i
pojedinačnih homologacijskih odobrenja.

Homologacija tipa vozila za
koja je provedena jedinstvena europska homologacija, provodi se tako da Zavod
izdaje potvrdu o sukladnosti tipa vozila na temelju jedinstvene europske
homologacije.

Posjednik potvrde o sukladnosti
tipa vozila izdane na temelju jedinstvene europske homologacije, izjavi o
sukladnosti prilaže i odgovarajuću izjavu o sukladnosti koja se izdaje za sva
vozila za koja je provedena jedinstvena europska homologacija (»COC dokument«).

7a. U slučaju izmjene već
homologiranog tipa vozila ili uvođenja nove varijante ili izvedbe, posjednik
potvrde o sukladnosti tipa vozila treba podnijeti Zavodu zahtjev za dopunu
potvrde o sukladnosti tipa vozila.

U slučaju kada u izradi
vozila sudjeluje više različitih proiz­vođača (izrada po fazama), tada se u
narednoj fazi izrade prihvaća homologacija iz prethodne faze (prva faza je
izrada osnovnog vozila na kojem je predviđena nadogradnja, a nadogradnja na tom
vozilu je druga faza izrade). Homologacija po fazama izrade vozila moguća je
kao homologacija tipa vozila i/ili homologacija pojedinačnog vozila.

8. Zahtjev za provedbu
postupka homologacije pojedinačnog vozila koji sadrži i tehničke podatke o
vozilu, na obrascu br. 2. koji je tiskan uz ovaj naputak i čini njegov sastavni
dio, podnosi dobavljač vozila (u daljnjem tekstu: »podnositelj zahtjeva«) iz­rav­no
ovlaštenoj pravnoj osobi te doprema vozilo na pregled.

Uz zahtjev iz ove točke prilaže
se i prometna dozvola (za rabljena vozila) te za vozila kategorija M2, M3, N2,
N3, O3 i O4, proizvođačevi tehnički podaci o vozilu (npr. odobrenje tipa, tehnički
opis vozila).

Zahtjevu iz ove točke
podnositelj zahtjeva prilaže izvornik dokaza proizvođača o sukladnosti opreme i
dijelova vozila s propisanim uvjetima.

Dokaz proizvođača iz stavka 3. ove točke može izdati i proizvođačev ovlašteni
zastupnik u Republici Hrvatskoj, a ako u Republici Hrvatskoj nema proizvođačevog
ovlaštenog zastupnika, dokaz proizvođača može izdati i proizvođačev ovlašteni
zastupnik u državi iz koje se vozilo uvozi. Dokaz proizvođača samo za određene
marke vozila može izdati i pravna osoba iz inozemstva koju za to Zavod ovlasti.

Za vozila koja nisu homologirana prema zahtjevima ECE pravilnika ili EEC
smjernica samo proizvođač ili pravna osoba iz inozemstva koju Zavod ovlasti može
izdati dokaz proizvođača kojim se dokazuje kojim ECE pravilnicima ili EEC
smjernicama predmetno vozilo odgovara.

Umjesto dokaza proizvođača iz stavka 3. ove točke, podnositelj zahtjeva
može priložiti »COC dokument« iz točke 7. ovog naputka, ako je »COC dokument«
ovjeren od proizvođačevog ovlaštenog zastupnika u Republici Hrvatskoj i to
glavnog ili isključivog ako nema glavnog.

9. Ovlaštena pravna osoba obavlja pregled dokumentacije i vozila iz točke
8. ovog naputka, utvrđuje zadovoljava li vozilo uvjete propisane pojedinim
pravilnikom te izdaje izvještaj o zadovoljavanju propisanih uvjeta.

Temeljem izvještaja iz ove točke ovlaštena pravna osoba izdaje potvrdu o
sukladnosti pojedinačno pregledanog vozila.

Potvrdu o sukladnosti
pojedinačno pregledanog vozila potpisuje odgovorna osoba u ovlaštenoj pravnoj
osobi.

Ovlaštena pravna osoba
podatke o izdanim potvrdama o sukladnosti pojedinačno pregledanog vozila mjesečno
dostavlja Zavodu.

10. Ovaj naputak stupa na
snagu osmoga dana od dana objave u »Narodnim novinama«.

11. Stupanjem na snagu ovoga
naputka stavlja se izvan snage Naputak za provođenje postupka homologacije
vozila (»Narodne novine« broj 82/96, 79/97 i 132/97)

Klasa:
011-02/02-02/3
Urbroj: 558-04/7-02-1
Zagreb, 5. veljače 2002.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić,** **dipl. ing.,** v. r.

![](dodatni/357938.gif)
![](dodatni/357939.gif)

Naputak, NN 15/2002-373